Նյութիս հերոսը 2016թ. ապրիլյան մարտական գործողությունների մասնակից է: Նախագահի կողմից պարգևատրվել է «Մարտական խաչ» 2-րդ աստիճանի շքանշանով: Խմբի կազմում մասնակցել է տարբեր մարտական գործողությունների, հակառակորդի անընդհատ հրետակոծության պայմաններում ապահովել հատուկ նշանակության խմբերի և կենտրոնի միջև կայուն կապը, խոցել է հակառակորդի դիվերսիոն խմբերի հետախուզական բրիգադի հրամանատարին… Թալիշ գյուղ մտած հակառակորդի դիվերսիոն-հետախուզական խմբերի հետ առճակատվելով՝ ղեկավարել է ստորաբաժանումը, որը, սանրելով գյուղը, հետապնդել և ոչնչացրել է այնտեղ թաքնված ադրբեջանական հատուկջոկատայիններին… Մասնակցել է թշնամու գրաված դիրքերը հետ վերցնելու գործողություններին: Գործողությունների մանրամասները ու այն սխրանքները, որ գործել են իմ հերոսն ու նրա հետախուզական խմբի ու մյուս հատուկ նշանակության մարտիկներն այդ օրերին, հասկանալի պատճառներով ամբողջապես ներկայացնել չենք կարող, սակայն մեր զրույցում տեղ գտած դրվագները, հետախույզի հիշողություններն ու մտորումները ավելի քան խոսուն են: